Fil-Qorti tal-Maġistrati (Malta) Bħala Qorti ta` Ġudikatura Kriminali Maġistrat dottor Aaron M. Angileri M.A. Law, LL.D. (melit) Il-Qorti rat l-imputazzjoni miġjuba kontra Ramona Grima Sarjantson, li għandha l-karta tal-identita bin-numri 518980M li permezz tagħha hija ġiet akkużata talli nhar l-24 t'April 2015 għall-ħabta ta' 18:33 f'dawn il- Gżejjer permezz ta' xi network jew apparat ta' komunikazzjoni elettronika heddedt lil Joslin Borg Darmanin u dan bi ksur tal-Artikolu 49(a) tal- Kapitolu 399 tal-Liġijiet ta' Malta. B) kif ukoll permezz ta' xi network jew apparat ta' komunikazzjoni elettronika bil-ħsieb li tieħu xi flus jew xi ħaġa oħra jew biex tagħmel xi gwadann jew bil-ħsieb li ġġiegħel lil ħaddiħor biex jagħmel jew jonqos milli jagħmel xi ħaġa, heddedt li takkuża jew li tagħmel ilment kontra jew biex timmalafama lil Joslin Borg Darmanin u dan bi ksur tal-Artikolu 49(b) tal-Kapitolu 399 tal-Liġijiet ta' Malta. C) permezz ta' xi network jew apparat ta' komunikazzjoni elettronika għamlet użu ieħor mhux xieraq bih u dan bi ksur tal-Artikolu 49(c) tal- Kapitolu 399 tal-Liġijiet ta' Malta. Rat li l-Uffiċjal Prosekutur ikkonferma l-imputazzjonijiet; Rat l-atti tal-kawża; Semgħet il-provi prodotti; Il-Qorti semgħet lill-imputata tammetti t-tielet imputazzjoni migjuba fil- konfront tagħha. Wara li spjegatilha bl-aktar mod solenni l-konsegwenzi illi jitnisslu mill- ammissjoni reġistrata minnha fis-sens li l-Qorti ser tgħaddi biex issibha ħatja u tagħti piena skont il-liġi, tagħatha żmien biżżejjed sabiex jekk trid terġa' lura minnha. Wara li ingħata ukoll il-possibilta li terga tikkonsulta mal-Avukat difensur tagħha, l-imputata wieġbet li hija kienet ħatja tal-imputazzjonijiet miġjuba kontriha. Li fiċ-ċirkostanzi l-Qorti ma għandhiex għażla għajr ħlief li ssib lil imputata ħatja tal-imputazzjonijiet miġjuba kontra tagħha. li stante li l-ewwel u t-tieni imputazzjonijiet ma humiex legalment sostenibbli il-Qorti qegħda tilliberaha minnhom u tiddjaraha mhux ħatja tagħhom. Inoltre fid-dawl tal-ammissjoni reġistrata għar-rigward tat- tielet imputazzjoni il-Qorti qegħda ssib lil Ramona Grima Sarjantson ħatja tat-tielet imputazzjoni u tikkundannaha għal multa ta' mitt euro (€100) u wara li rat l-Artikolu 383 tal-Kodiċi Kriminali sabiex tipprovdi għas-sigurta ta' Joslin Borg Darmanin u l-familjari tagħha kif ukoll sabiex jiġi mħares il-bon ordni u l-kwiet tal-pubbliku qegħda tqiegħed lill-ħatja taħt obbligazzjoni tagħha personali għal perjodu ta' sena millum taħt penali ta' elf euro Mogħtija illum it-18 ta' Novembru 2015 fil-Qrati tal-Ġustizzja,